Дәүләткол авылы зиратында мәрхүмнәребезгә истәлек ташы куелды

	Исәннәрнең кадерен, 
үлгәннәрнең каберен бел!	 Бу шигарь Камышлы районының кечкенә генә туган авылым Дәүләткол зираты капкасына язылып, элеп куелган. Анда әтиебез Нәбиулла, аның әнисе, безнең Шәмзадә әбиебез һәм бертуганыбыз Наҗия апаның күмелүен мин инде күптән, әле яшь чагымда ук белә идем. Ә менә каберләренең кайда, зиратның кайсы урынында, почмагында булуы билгесез иде. Чөнки элеккеге елларда хатын-кызларга, иске карашлы муллалар аңлатуы буенча, зиратка керергә ярамаган. Ә мин, әти үлгәндә, инәйнең карынында бары ике айлык кына булганмын әле. Ул 1943 елның зәмһәрир январеның 25ендә җир куенына иңдерелсә, мин шул елның 7нче сентябрендә генә дөньяга килгәнмен. 1894 елда туган әтиебез балачактан ук нинди генә михнәтләр күрмәгән, нинди генә газаплар кичермәгән. Аңа нибары 10 яшь тулыр-тулмас вакытта, әтиләре үлеп киткәч, Шәмзада әбиебезгә, Иске Усман авылыннан өч улын җитәкләп, Богырыслан шәһәрендәге ерак бай туганы янына күчеп китәргә, үзенә һәм өч малаена байга ялланып эшләргә туры килгән. Өлкәнрәк Минегали абыйсы муенына зур тубал асып, базарда төрле вак-төяк сатып көн күрсә, әтиебезгә бай абзыйның кибете алдында басып, сатып алучыларны чакырып тору эше йөкләнгән. Тора-бара гына аның тырышлыгын, үҗәтлеген күреп, бай мануфактура сату буенча приказчик итеп билгеләгән. Аннан соң әти берникадәр тәҗрибә һәм мал туплап, үзенең шәхси кибетен ачып җибәрә. Беренче дөнья сугышы башлангач, ул фронтка җибәрелә һәм анда каты яралана. Туган якка әйләнеп кайткач, аңа эшмәкәрлеген дәвам итәргә совет хөкүмәтенең яңа экономик политикасы (НЭП) да ярдәмгә килә. Кызганыч ки, бу озакка бармый. Хакимиятне яулап алган большевиклар тарафыннан баерак кешеләргә карата төрле эзәрлекләүләр, янаулар башлана, кибетләре, мал-мөлкәтләре тартып алына. Нәтиҗәдә, әти гаиләсе белән Урта Азия якларына качып, диярлек, китәргә мәҗбүр була. 
	Рәфгать ӘҺЛИУЛЛИН	
Бердәмлек

	№ --- | 20.10.2017	


